Papersnake/gushiwen huggingface dataset:
拈古十四首
释法薰（宋代）

马师智藏，病痛一般。
海兄不会，当面热瞒。
头白头黑，言端语端。
衲僧不用空啗啄，秤在星兮不在盘。
戏为抱狮图歌
林朝崧（清代）

熊罴咆我东，虎豹号我西。我后鬼长啸，我前狨又啼。

厖然大物尚酣睡，问此何兽其名狮。开辟以来四千载，百兽无如汝狮大。

昂头一吼元时代，四蹄蹴踏全世界。驾驭者谁奇渥温，今古英雄共崇拜。

奈何如今易驯服，气息奄奄睡不足。环汝榻者欲逐逐，思寝汝皮食汝肉。

狮乎狮乎死期促，何来童子佩韘{韋巂}？浑身是胆气吐霓，此时鹰瞵球东西。

两手放出千狻猊，玩弄猛兽如孩提。大声急呼狮起起，沉梦一破千年迷。

是何意态雄且伟，认得故人连氏子。小儿游戏壮夫技，一笑相看画图里。

愿儿莫作图画视，有志竟成亦如此，旋乾转坤在人耳。

廿纪风云狮摇尾，看儿挥鞭九万里，吾与而翁拭目俟。
一剪梅　胥口看梅
屈大均（明代）

荡漾渔舟胥口来。湖上梅开。山上梅开。蒙蒙七十二峰隈。

青失东雷。绿失西雷。

一夕夷光白相催。香雪成堆。香粉成堆。风吹乾瓣作冰埃。

千片单台。万片双台。
赠薛野鹤子继野
顾逢（宋代）

老鹤传遗韵，君诗尽可观。
江湖为客易，父子得名难。
草色烟城暗，蛩声秋寺寒。
自言乡仆至，束檐又长安。
采桑子·老僧头白焦山顶
孙枝蔚（明代）

老僧头白焦山顶，不管兴亡。
安稳禅床。卧对江南古战场。
客来久坐浑无语，饭熟茶香。
归路茫茫。水打空船月照廊。
董岭水
周朴（唐代）

湖州安吉县，门与白云齐。禹力不到处，河声流向西。

去衙山色远，近水月光低。中有高人在，沙中曳杖藜。
益昌次费伯矩赠行韵 其五
洪咨夔（宋代）

快须涤砚入承明，烂熳飞章拂太清。富贵功名元素定，莫随人后颂升平。
过玉蝀桥
缪公恩（清代）

御池秋水碧潾潾，万树迎风拥翠尘。蓦地天香来水面，此身应是月中人。
杂感
陆游（宋代）

吾闻之古方，有病当鲜食；如其不能尔，金丹亦无益。
我老更事多，此语知造极。
子房从赤松，千载推达识。
镇海楼
伦以诜（明代）

井干丽谯宁复云，齐云落星空尔闻。粤中佳丽此重见，宇内楼台应少群。

画栋迢迢上霄汉，雕梁隐隐栖烟云。我来登眺发孤咏，抚今怀昔情缤纷。

丹霄清切接朱甍，缓步俄跻最上层。淼淼鲸波抱河汉，重重龙卧拥冈陵。

双旌载止成修复，万事依然有废兴。从此灵光终古在，八方冠盖几同登。

曲曲栏干近斗杓，凌云爽气自飘飖。八区玄览归双睫，五历丹梯到九霄。

南纪每思雄紧地，北辰长仰圣明朝。占祥望气存周制，岂但登临逸思饶。
至后饭客
朱翌（宋代）

新阳为我解忧端，梅破南枝雪造寒。
绣刺五纹添日刻，饼炊十字荐春盘。
遣排百念有时尽，邂逅一尊无限欢。
更待小晴拿小艇，兰浆重酹子陵滩。
临江仙 除夕写怀
樊增祥（清代）

百里起家前令尹，奉天曾掌丝纶。东归不扈属车尘。

音声树底，管领汉西京。

头白不关忧患事，积劳须鬓犹青。明朝五十七年人。

看桑成海，重咏太平春。
鹤鸣峰
朱熹（宋代）

不见山头夜鹤鸣，空遗山下瀑泉声。野人惆怅空无寐，一曲瑶琴分外清。
偈颂一百零二首
释绍昙（宋代）

茆屋赋新诗，内院寻知识。
身从胜境中来，句自活法中得。
非身非句，绝毫绝釐，
慈氏少陵安得知。法华不敢轻饶舌，
只恐山禽语带徼。
送陈忠玉兼寄尹梦得黄仲通并寄季通侄五首 其三
张嵲（宋代）

百年门户已萧然，每喜人传小阮贤。好遣仆童种榆槚，老夫行欲赋归田。
哭王础尘十首 其六
陈恭尹（清代）

高行唯与古为徒，戆直常师汲大夫。身后有人思苦口，当时来毁更来谀。
醉落魄 春暮村居
曹尔堪（清代）

鼠姑才落，香浮小径抽红药。时过谷雨春阴薄，紫楝翻风，一燕池边掠。

孤村莫怪门罗雀，掀髯长啸甘藜霍，来牟豌豆供杯勺，托兴羲皇，为我辞蜗角。
遥夜
冯秀莹（清代）

遥夜恒宾馆，芳辰半马蹄。归稀光禄沐，眠甚太常泥。

婴疾徐家女，伤年管氏妻。追怀双泪激，直上与星齐。
水调歌头（乙巳九月寿城获捷，和傅山父凯歌韵）
李曾伯（宋代）

壁垒壮西塞，形势古州来。九重庙算经远，边隙肯轻开。整顿金城千仞，遮护风寒数处，蛇豕敢当哉。惆怅倚长剑，扫未尽烟埃。

骑连营，桥列栅，木成排。老酋鱼釜视我，孰与障吾淮。横槊冲围四出，北府牢之何勇，新进喜多才。老子可归矣，击坏乐春台。
洛下女郎歌（红裳人）
佚名（唐代）

皎洁玉颜胜白雪，况乃当年对风月。

沈吟不敢怨春风，自叹容华暗消歇。
洛阳女儿行
王维（唐代）

洛阳女儿对门居，才可颜容十五余。
良人玉勒乘骢马，侍女金盘脍鲤鱼。
画阁朱楼尽相望，红桃绿柳垂檐向。
罗帷送上七香车，宝扇迎归九华帐。
狂夫富贵在青春，意气骄奢剧季伦。
自怜碧玉亲教舞，不惜珊瑚持与人。
春窗曙灭九微火，九微片片飞花琐。
戏罢曾无理曲时，妆成祗是熏香坐。
城中相识尽繁华，日夜经过赵李家。
谁怜越女颜如玉，贫贱江头自浣纱。
题医师王允中松下对弈图
邓雅（元代）

曾向松根斸茯苓，更依松影对楸枰。延龄有待三千岁，胜敌何须十万兵。

动静死生元自识，功名富贵本来轻。烂柯莫问当年事，看取金丹九转成。
送李师锡太博通判怀州
梅尧臣（宋代）

洛阳古道登北邙，河内碧山横太行。
朝骑快马暮可到，风物人太皆故乡。
竹林无踪怀阮籍，路傍有家嗟宣王。
别乘差向二千石，教民惟在亲耕桑。
寄罗机宜竟陵督捕六首
项安世（宋代）

好把从军乐事，新诗细入邮筒。
我亦平生湖海，日来颇困头风。
桂枝香·折桂
饶芝祥（清代）

霜华如雪。更几阵西风，一钩新月。半臂双翅，转过小廊步屧。

秋千架外清芬馥，但只见、青枝碧叶。多应天上吴■，斧后飘来金屑。

待卜取、檀奴慧业。却纤纤玉笋，高枝都折。留伴妆台，准当泥金小帖。

蟾宫况有登科记，望玉宇、仰高自切。算来只有，杜翁佳句，供人閒说。
彭城县太君挽辞二首
苏颂（宋代）

封邑从夫贵，传家嗣子贤。
初闻板舆去，忽怆寿宫迁。
树隐长平外，川流濩泽前。
高门馀庆在，足以慰沈泉。
淮阴
汪遵（唐代）

秦季贤愚混不分，只应漂母识王孙。

归荣便累千金赠，为报当时一饭恩。
倚楼
吴芾（宋代）

独倚危楼一望长，恼人情处是斜阳。
神州更在斜阳外，纵使无情也断肠。
消寒十咏 卜算子 其五 呵笔
鲍之芬（清代）

帘幕朔风寒，冻结毫如刺。定国安邦不用伊，何必锋芒利。

暖气借吹嘘，渐转融和意。墨沈方浓酒正酣，挥洒龙蛇势。
广中菩提树取其叶用水浸之叶肉尽溃而脉理独
郑刚中（宋代）

初疑云母光相射，又似秋蝉翼乍枯。
智慧有灯千佛共，菩提叶巧一孤灯。
偈颂一百三十六首 其五十六
释惟一（宋代）

风萧萧，雨萧萧。山云漠漠，庭叶飘飘。普天匝地，祖意活鱍鱍。

满眼满耳，心印何昭昭。便与么去，衲僧门下，大故相辽。

行到水穷山尽处，可中别有路通霄。
春日偶成五绝 其一
郑思肖（宋代）

山塘游舫接荒城，纵有笙歌耳不清。深忆国家无事日，人心和气是春声。
伯玉建精舍于肇林犹子肇元百步外构室署曰东林赋而书之
王世贞（明代）

精蓝法护创何年，仍许东山傍谢玄。屋拟雁门呼作市，身依莲社好逃禅。

斜阳易得西归境，新月迟窥乍上弦。从此只应宽酒戒，莫教陶令废周旋。
再韵答前人二首 其二
萧立之（宋代）

远道人怀古，长愁属有身。青灯犹念客，白发不饶人。

牢落家何在，颠危事转新。种桃堪借地，吾欲离风尘。
翁常之挽词
叶适（宋代）

秀峰插天下囘溪，曾送郴州路久迷。
更欲扶衰为公往，荀陂龙化的卢嘶。
和朱成伯
胡寅（宋代）

劫劫官身未许收，江山到处发诗愁。
弃繻西上今将老，襆被东来又欲秋。
安得紫箫横鹤背，漫从清钓觅羊裘。
黄梅正作冥冥雨，每咏新篇兴转悠。
浣溪沙（赠妓徐楚楚）
刘过（宋代）

黄鹤楼前识楚卿。彩云重叠拥娉婷。席间谈笑觉风生。

标格胜如张好好，情怀浓似薛琼琼。半帘花月听弹筝。
小园梅已绿阴忽见一花甚香
仇远（元代）

此枝绿阴繁，枝上子如豆。
一花褎然见，香襞苔藓透。
虽同梨云梦，亦出桃李右。
矜骄若自惜，终觉老而瘦。
昔占百花先，今处百花后。
春风少年场，尤当敬耆旧。
行诣扬州寿宁寺
刘敞（宋代）

隋宫老荆棘，淮地阻山川。天子周王狩，诸侯楚社迁。

宿军江水上，休甲古城边。清跸乃过此，高台亦宛然。

殿空生影响，画古剥丹玄。缺甃惊跳鲋，遗碑失纪年。

废兴真可感，耆旧每多传。一咏芜城作，斜阳闻暮蝉。
论诗十绝·其三）
戴复古（宋代）

意匠如神变化生，笔端有力任从横。
须教自我胸中出，切忌随人脚后行。
江行遇风
董嗣杲（宋代）

风急难开船，高浪泼银屋。
下水辄畏之，病篙舌愈缩。
商人货物重，久谙风信熟。
我舟轻抵叶，帆破无完幅。
归心劈箭忙，傍晚犹颠狂。
忽将絮帽披，沙头寻酒坊。
欲滞两三宵，船上无赢粮。
转晴赖晓霜，中夜祈彼苍。
纪程十绝 其七
张侃（宋代）

秋晚曾来十日过，满田稗子绿成窠。年荒只待州家榜，分数搀多喜若何。
送黄生扶其父丽农隐君榇还吴兴 其五
屈大均（明代）

临风尽一哭，泪洒越江滨。白首少知己，黄泉多故人。

引棺愁道远，磨镜苦家贫。何日杼山上，来披宿草春。
溪上
孙岩（宋代）

溪翁生计独熙然，新买南邻舴艋船。
日载鸬鹚三十尾，鱼为租入水为田。
杂曲歌辞。杂曲
王勃（唐代）

智琼神女，来访文君。蛾眉始约，罗袖初薰。歌齐曲韵，

舞乱行分。若向阳台荐枕，何啻得胜朝云。
诗寄淮西王路分
真德秀（宋代）

壮哉貔虎三千士，静扫鲸鲵百万馀。若使人人似淮右，笑谈真可灭狂胡。
八景诗为潮阳萧同年题 其四 閒中忙处
王渐逵（明代）

山居注玄穆，萝径寡轮驷。时有蓑笠人，携壶问奇字。
春尽和郭三果园 其三
曹家达（清代）

旧梦如云记未真，即今摇落倍伤神。风阑花信遗红药，江晚歌声起白蘋。

芳树含愁啼谢豹，荒山无主怨刘晨。繁华已逐轻尘散，记取茶蘼未了因。
东海悬崖题诗
王谟（唐代）

因巡来到此，瞩海看波流。自兹一度往，何日更回眸。
渚宫晚春寄秦地友人
温庭筠（唐代）

风华已眇然，独立思江天。凫雁野塘水，牛羊春草烟。

秦原晓重叠，灞浪夜潺湲。今日思归客，愁容在镜悬。
偈六十三首
释道宁（宋代）

三八念诵，五日一条今古路，
依俙屈曲隔烟岚。
晚宿山寺
赵沨（金朝）

松门明月佛前灯，庵在孤云最上层。犬吠一山秋意静，敲门时有夜归僧。
梅花集句 其九十九
李龏（金朝）

天放娇娆岂自知，春风日日雨时时。晚香消歇无寻处，多在青苔少在枝。
第十六灵云桃花顼
释义青（宋代）

山前桃发故园春，花绽红枝省此身。證据谢君傍著力，笑颜虽展意生瞋。

烟锁绿杨莺啭缓，雨侵石笋倚空邻。金乌放去无消息，木马嘶声过汉秦。
赵东阁奏院去国
薛嵎（宋代）

帆远浙江风，莼鲈趣一同。
无人持国是，举世咎诗穷。
身退山林重，心怡学问充。
冥鸿离罾缴，瞬息九霄空。
德清溪南山水
陆深（明代）

连朝积雨喜新晴，渡水登山取次行。南斗星辰奠吴越，东风烟浪接蓬瀛。

半生酒盏元无分，二月花枝太有情。回首好山千万叠，青云长傍涧松明。
满江红·过了烧灯
刘仙伦（宋代）

过了烧灯，杨柳外、无边春色。庆初度、香浮东阁，瑞呈南极。翰墨场中推老手，曾魁多士催勍敌。到而今、官簿在天台，神仙籍。

和月倚，南坡石。滴露点，床头易。看白头红颊，目光摇碧、富贵康强仍有子，人生似此应难得。更摩挲、铜狄说当年，真消息。
椰子冠
苏过（宋代）

玉佩犀簪暗网丝，黄冠今习野人仪。著书岂独穷周叟，说偈还应见祖师。

棕子偶从遗物得，竹皮同使后人知。平生冠冕非吾意，不为飞鸢跕堕时。
蛱蝶行
卢频（唐代）

东园宫草绿，上下飞相逐。君恩不禁春，昨夜花中宿。
中元日早起
杨万里（宋代）

欲借微凉问万松，万松自热诉无风。
清晨秋暑已如许，那更斜阳与日中。
奉和武帝三教诗
释智藏（南北朝）

心源本无二，学理共归真。四执迷丛药，六味增苦辛。

资缘良杂迷，习性不同循。至觉随物化，一道开异津。

大士流权济，训义乃星陈。周孔尚忠孝，立行肇君亲。

老氏贵裁欲，存生由外身。出言千里善，芬为穷世珍。

理空非即有，三明似未臻。近识封歧路，分镳疑异尘。

安知悟云渐，究极本同伦。我皇体斯会，妙鉴出机神。

眷言总归辔，回照引生民。顾惟惭宿植，邂逅逢嘉辰。

愿陪入明解，岁暮有攸因。
予读元次山与瀼溪邻里诗意甚爱之取其间四句
陆游（宋代）

北起成孤峰，东蟠作幽谷。
中有十余家，芦藩映茆屋。
土肥桑柘十，雨饱麻豆熟。
比邻通有无，井税先期足。
烟中语相答，月下歌相续。
儿童不识字，未必非汝福。
句
谌祜（宋代）

壮日尚曾云出岫，暮年偏怪海扬尘。
题六么后
陈造（宋代）

爱爱少日淫奔女，爱爱死作贞烈妇。
东隅一跌收桑榆，竟得作烈传乐府。
男子处死正自难，此女励志雪柏寒。
至今挺挺在人自，诗翁作诗生东刊。
谁翻此诗入宫羽，檀唇缓歌细腰舞。
直掩霓裳羽衣曲，更问离魂馈浆女。
且玩此舞空金卮，莫奏此曲增悲凄。
兰摧蕙枯昆玉碎，不如人家嫁狗随狗鸡随鸡。
百年佳丽终枯骴，汝烈芬芳无已时。
舍生狥义渠安之，而我更用兴悲为。
我悲所悲人不识，抚事怀人悼今昔。
翻云覆雨行路难，君不见买臣之妻彦升客。
李伯纪丞相挽诗 其三
赵令衿（宋代）

气量吞云梦，风流冠习池。致君虽素定，济众未全釐。

傒望金瓯诏，俄摧玉树枝。天心殊莫晓，神物失扶持。
通玄子栖宾亭记
皮日休（唐代）

距彭泽东十里，有仙邃源奥处，号曰富阳，文士李中白隐焉。五年冬别中白，岁且翅，再自淝陵之江左，因访于是。至其门，骖不暇绁，而目爽神王，恍恍然迨若入于异境矣。诉别苦外，不复游一词。且乐其得也，木秀于芝，泉甘于饴。霁峰倚空，如碧毫扫粉障，色正鲜温。鸣溪潀潀，源内橐龠，鞲出琉璃液。石有怪者，骁然闯然，若将为人者。禽有异者，嘐嘐然若将天驯耶。每空斋寥寥，寒月方午，松竹交韵。其正声雅音，笙师之吹竿，邠人之鼓龠，不能过也。况延白云为升堂之侣，结清风为入室之宾，其为趣则生而未睹矣。中白所尚皆古，以时不合已，故隐是境，将至老。呜呼！世有用君子之道隐者乎？有则是境不足留吾中白也。昔馀与中白有俱隐湘衡之志，中白以时不合己，果偿本心。馀以寻求计吏，不谐夙念，今至是境。语及名利，则芒刺在背矣。夫宾之来也，不逾于邑，（谓彭泽县）邑距是十里，至是者不为易矣。其延之，旦不晡乎，晡不夕乎，则俟宾之所，果不可低庳。于是钜其寝，西向百步，则筑宾亭焉。两其室而一其厦，且曰：宾将病暑，吾则敞其檐。宾将病塞，吾则奥其牖。自竟是功，则鲜薧之馈，罍樽之费，纵倍于前矣。其功始于咸通二年秋八月。后五年五月，中白馆馀于是。且祷其记而名之者，累月让不获。因曰：“古者有高隐殊逸，未被爵命，敬之者以其德业号而称之，元德、元晏是也。夫学高行远谓之通，志深道大谓之元，男子通称谓之子，谓请以‘通元子’为其号，请以‘栖宾’马为亭名。”噫！知我者不谓我为佞友矣。五年五月朔日记。
甲午元宵予奉会于池亭承诸公乘雪见过分得五言绝句体四首因以奉谢 其四
湛若水（明代）

酒令军经略，诗旗愚树降。门前风雪大，更为尽馀缸。
送王子正赴灨倅
陈淳（宋代）

飞腾仙驭自漳滨，去去西隅指灨津。
夹道宾僚方一际，满城老灨便皆春。
正心诚意平生学，爱物亲民此日仁。
只恐贰藩车未暖，紫泥催促贰皇钧。
师言
彭汝砺（宋代）

尝就师言卜所从，万为都起至诚功。天枢亹亹时长北，溪水诚诚夜亦东。

陋迹已生千古后，微怀方醉六经中。竹林交友多才力，应念南轩一病翁。
曲江秋
杨无咎（宋代）

香消烬歇。换沈水重燃，薰炉犹热。银汉坠怀，冰轮转影，冷光侵热发。随分且宴设。小槽酒，真珠滑。渐觉夜阑，乌纱露濡，画帘风揭。

清绝。轻纨弄月。缓歌处、眉山怨叠。持杯须我醉，香红映脸，双腕凝霜雪。饮散晚归来，花梢指点流萤灭。睡未稳，东窗渐明，远树又闻鶗鴂。
宣城南郊何氏游集
卢挚（元代）

怀痾苦无悰，抚节惊岁暮。淹留属休告，宁复婴物务。

幽人偶相赏，萧散随所遇。寒郊联骑出，崇冈时延驻。

山家如可即，鸡犬隔烟雾。举鞭问樵丁，始识林下路。

亭榭歘轩敞，岩壑郁盘互。主人能爱客，何必论雅素。

浊醪散襟颜，池鲜足供具。虽非穷胜践，政自得野趣。

日夕归影乱，岚霏袭衣裾。鸣驺慎毋前，悠然望江树。
入京遇雪
姚勉（宋代）

马头雪絮舞花深，便觉新阳改故阴。
天上素光开玉府，眼前一色是琼林。
定知洄曲师当捷，且把新丰酒独斟。
万木怯寒头正缩，梅花一点露春心。
鼓笛令（戏咏打揭）
黄庭坚（宋代）

酒阑命友闲为戏。打揭儿、非常惬意。各自轮赢只赌是。赏罚采、分明须记。

小五出来无事。却跋翻和九底。若要十一花下死。管十三、不如十二。
次韵僧仁泽
陈著（宋代）

来游大梵天，邂逅兴悠然。
一见新犹故，相忘丑亦妍。
藕花诗有句，莲社我无缘。
不必参禅话，诗镫自可传。
荆州亭·题柱
吴城小龙女（宋代）

帘卷曲栏独倚，江展暮天无际。泪眼不曾晴，家在吴头楚尾。
数点雪花乱委，扑漉沙鸥惊起。诗句欲成时，没入苍烟丛里。
题尉廨壁
吕祖仁（宋代）

屈指未逾月，沿封十往还。
路危频驻马，力倦怯登山。
亲老难辞禄，时平懒养闲。
自怜清苦节，谁与达天颜。
秋丁日补送文文肃姚文毅陈文庄三公神位入长洲学乡贤祠敬识
彭定求（清代）

名教久沦替，榛蔓沿黉宫。乡祀古所重，论定百年中。

庶几光俎豆，足与震鼓钟。云何僣且滥，势利纷交讧。

沮丧诗书气，彫残礼乐容。遂令贤杰辈，避地羞雷同。

近者更侈炫，郡邑淆所从。典司罔稽覆，名籍滋混蒙。

峨峨三钜公，茂苑挺英踪。齐鸣朝阳凤，并跃云津龙。

末运丁板荡，屹如鼎足重。丘山既合响，至今阙瞽宗。

小子仰典型，桑梓维敬恭。清议永不磨，地以人斯崇。

颓波存砥柱，后起当闻风。
菩萨蛮
王安中（宋代）

浦烟迷处回莲步。步莲回处迷烟浦。罗绮媚横波。波横媚绮罗。

细眉双拂翠。翠拂双眉细。歌意任情多。多情任意歌。
舟发兴济
王曰乾（清代）

万籁无声夜寂寥，扁舟独上气飘萧。稀星数点孤云静，横笛几声明月高。

蜃气有形空结彩，鲸波无浪不惊涛。悠游鹢首乘风去，肯让谁人驾巨鳌。
得陈天常屯田斑筇竹二枚
梅尧臣（宋代）

客初西蜀来，遗我双筇竹。
上有红泪斑，断非湘娥哭。
尝闻帝魂红，嚎血滴草木。
春露洒更鲜，殷痕侵粉绿。
截为扶衰杖，万里出浴谷。
今来入我手，君勤意有嘱。
区区四十年，重趼生两足。
冠丱三男子，且与诗书读。
翁虽文章穷，尚以字遮目。
忍弃不以教，携归事樵牧。
故兹九节赠，用助老追逐。
杨朱非为岐，贾谊非为鵩。
及其悲恸时，岂不沾盈掬。
挥之傥著物，无迹染林麓。
因持此竹纹，勿叹前人独。
寒夜张明府宅宴
孟浩然（唐代）

瑞雪初盈尺，寒宵始半更。列筵邀酒伴，刻烛限诗成。

香炭金炉暖，娇弦玉指清。醉来方欲卧，不觉晓鸡鸣。
樗庵次前韵一首
刘克庄（宋代）

退处侬甘身寂寞，进为渠值世休嘉。
劬书不似八十老，输税常为第一家。
沙盘卦敲鼓卖，村醅退店揭旗夸。
千林岁暮俱黄落，梅向其间独放花。
送韩致用之温州教授
成廷圭（元代）

祖帐倒馀双玉尊，轺书催发五云门。喜为太府诸侯客，犹是前朝宰相孙。

讲座昼闲书满屋，学田秋熟稻盈村。遥应东壁图书府，迟子抽毫共讨论。
落花
齐己（唐代）

朝开暮亦衰，雨打复风吹。古屋无人处，残阳满地时。

静依青藓片，闲缀绿莎枝。繁艳根枝在，明年向此期。
好离乡·乱草独弯＊
丘处机（宋代）

乱草独弯＊。鼓腹高歌自在闲。一枕游仙清梦断，怡颜。笑傲声一碧嶂间。日午启柴关。雀跃徘徊望远山。山下有人来问道，知难。雀跃无言
卜算子（中秋欲雨还晴，惠力寺江月亭用东坡先生韵示诸禅老寄徐师川枢密）
向子諲（宋代）

雨意挟风回，月色兼天静。心与秋空秋样清，万象森如影。

何处秋声钟，令我发深省。独立沧浪忘却归，不觉霜华冷。
水龙吟（登吴江桥作）
毛幵（宋代）

渺然震泽东来，太湖望极平无际。三吴风月，一江烟浪，古今绝致。羽化蓬莱，胸吞云梦，不妨如此。看垂虹千丈，斜阳万顷，尽倒影、青奁里。

追想扁舟去后，对汀洲、白萍风起。只今谁会，水光山色，依然西子。安得超然，相从物外，此生终矣。念素心空在，徂年易失，泪如铅水。
探芳信·为春瘦
吴文英（宋代）

为春瘦。更瘦如梅花，花应知否。任枕函云坠，离怀半中酒。雨声楼阁春寒里，寂寞收灯后。甚年年、斗草心期，探花时候。
娇懒强拈绣。暗背里相思，闲供晴昼。玉合罗囊，兰膏渍红豆。舞衣叠损金泥凤，妒折阑干柳。几多愁、两点天涯远岫。
寄永叔
梅尧臣（宋代）

夏日永以静，渴鸟方在枝。
张口不能言，翕翕两翅披。
庭中有井泉，井深无绠縻。
欲汲假其邻，邻且非我知。
鸿鸥矫河上，比尔得所宜。
得宜岂不乐，胡然我念之。
癞可赞
释德洪（宋代）

父伯固，兄养直。父超绝，兄豪逸。家世风流称第一。

二祖名，三祖疾。名是虚，疾是实。诗成舌头翻霹雳。
怀石壁旧居兼简绍上人
释智圆（宋代）

壁立岩峦照冽泉，几思幽景欢流年。
归栖自合同仙迹，深隐谁云有洞天。
修竹寒声风乍动，古潭秋影月初圆。
伊余亦拟依支遁，枕石眠云碧嶂前。
次韵庭藻与陈相之李子至定寻梅之约见示
周紫芝（宋代）

西湖三见青春面，无人共醉山间梅。晚逢诗老看古雅，如入周间观山罍。

我所思兮在何许，昔望长江隔淮楚。三月春前始识君，倚杖看花听君语。

我今欲赴同襟期，老情可得如年时。清欢既少饮不足，枯肠欲尽诗应迟。

衣冠此地多佳客，相逢四海无南北。天将此乐付公等，一枝方访春消息。

老夫老矣何能为，折花梦作春山归。
绍兴亲享明堂二十六首
佚名（隋代）

至哉坤元，持载万物。
继天神圣，观世治忽。
颂祗之堂，芳以圭黻，
孰为邦休，四海无拂。
句
石待问（宋代）

何常为柱石，同立太平基。
题徐惟得冲漠斋十二绝 其九 雪山空寂
胡应麟（明代）

战胜归来岩穴间，空花落尽闭禅关。大千世势冥心处，恍惚当时坐雪山。
三竺道中三首
方回（元代）

武林风物异他乡，三竺山行草亦香。
村落寻常绩麻处，隔帘时复见红妆。
园蔬十咏·子姜
刘子翚（宋代）

新芽肌理腻，映日净如空。
恰似匀妆指，柔尖带浅红。
解连环 用武曾韵送孙恺似还嘉定
沈皞日（清代）

桐花丝雨。念相逢又别，羽书三楚。一自我、归卧江南，只灯暗竹窗，梦魂来去。

报道鸣珂，渡鸭绿、星飞使部。早回骖凤邸，锦筝红友，月华生处。

吟鞭此时见否。正雕阑坠叶，冷凝金虎。忍独自、开了柴门，伴芦雁迎寒，柳蝉辞暑。

回首西山，肯记忆、破衫装絮。莫因循、半载为期，禁烟百五。
偈颂九十三首
释梵琮（宋代）

据此丈室，无可不可。
要行即行，要坐便坐。
漆桶相挨，一时打破。
三脚虾蟆透九垓，笑倒嵩山破灶堕。
过灵塔寺
王炎（宋代）

萧寺经新雨，山间六月清。
松梢凝翠滴，蕉叶自风生。
古塔岿然在，僧鱼冷不鸣。
旅怀多感激，高树又蝉声。
颂古二十五首
释崇岳（宋代）

云开空自阔，叶落即归根。
回首烟波里，渔歌过远村。
好事近
王以宁（宋代）

白石读书房，世有斗南人杰。一段素襟清韵，似玉壶冰雪。

仙家赤酒荐交梨，道眼况超越。来往十洲三岛，跨一轮新月。
夜泊荻港二首 其一
王质（宋代）

落日人家已半扉，隔篱问答语声微。桑枝亚路蝉争噪，一似南村割稻归。
江天暮雪
陈孚（元代）

长空卷玉花，汀洲白浩浩。
雁影不复见，千崖暮如晓。
渔翁寒欲归，不记巴陵道。
坐睡船自流，云深一蓑小。
秋日独倚东楼
戴炳（宋代）

重阳过了秋逾爽，自豁楼窗眺晚西。野外倒涵天影动，海云平压雁行低。

兴来频放深杯饮，吟到须还大字题。近喜书房添一宝，陶泓买得古端溪。
采药有感
陆游（宋代）

蒹葭记霜露，蟋蟀谨岁月，古人于物理，琐细不敢忽。
我少读苍雅，衰眊今白发。
中间婴疢疾，过日常卒卒。
涧毛春可求，山药秋可掘，虽云力探讨，疑义未免阙。
屏居朋友散，奥妙谁敢发？穷理已矣夫，置?当自罚。
初贬官过望秦岭　自此后诗江州路上作。
白居易（唐代）

草草辞家忧后事，迟迟去国问前途。
望秦岭上回头立，无限秋风吹白须。
蓝桥春雪君归日，秦岭秋风我去时。
每到驿亭先下马，循墙绕柱觅君诗。
赠杨夔二首
郑谷（唐代）

散赋冗书高且奇，百篇仍有百篇诗。

江湖休洒春风泪，十轴香于一桂枝。

时无韩柳道难穷，也觉天公不至公。

看取年年金榜上，几人才气似扬雄。
题风木堂卷
程本立（明代）

男儿徒食禄，亲没为谁荣。竟抱终天憾，深违爱日情。

九原双泪彻，万事一毫轻。最是堂前木，悲风日夜生。
四茔为林侍御贵实赋 其一 宝涧西原
程敏政（明代）

凄迷谷城山，下有土一抔。昔在选部君，冠裳此淹留。

山灵苦未协，来往空神游。荏苒三十载，改奠西原丘。

龙门耸乔木，宝涧萦清流。体魄安自今，蓍龟复何求。

慎终美孙子，正不惭弓裘。
江西道中作三首 其一
张祜（唐代）

日落江村远，烟霞度几重。问人孤驿路，驱马乱山峰。

夜入霜林火，寒生水寺钟。凄凉哭途意，行处又饥凶。
五十自寿集唐五十首 其三十三
瞿士雅（清代）

一曲悲歌酒一尊，只将怀抱诉乾坤。

舌存耻作穷途哭，身贱难酬知己恩。刘毅暂贫虽壮志，冯唐已老复何论。

只缘命蹇须知命，且抱清风遗子孙。
次景裴席上韵
洪适（宋代）

桃李纷纷已半春，海棠睡觉晚妆新。龟巢剩有千般景，琼报浑无一点尘。

酒未举杯风逐客，诗方拈笔雨催人。从今只拣晴和日，草草杯盘勿厌频。
秋晓
孙应时（宋代）

高叶明初日，偏林澹远烟。
晴空如滉漾，秋气更暄妍。
睡足小窗净，心清浮虑捐。
与人同乐意，忧国见丰年。
采石阻雨寄宣城故人二首
张耒（宋代）

风雨江头思故人，东南烟水湿青春。
宛溪东岸垂杨树，想见烟眉亦解颦。
次石头驿寄江西王十中丞阁老
韩愈（唐代）

凭高试回首，一望豫章城。人由恋德泣，马亦别群鸣。

寒日夕始照，风江远渐平。默然都不语，应识此时情。
次韵张仲通水轩
王安石（宋代）

池雨含烟暝不收，草根长见水交流。
爱君古锦囊中句，解道今秋似去秋。
长安旧里
韦庄（唐代）

满目墙匡春草深，伤时伤事更伤心。

车轮马迹今何在，十二玉楼无处寻。
近闻方东轩新造轩成复用前韵赋诗以寄
释宗泐（明代）

移家淮甸久，玉树已成林。江汉放情早，文章用意深。

雅无浮俗态，独有古人心。庄舄何为者，区区动越吟。
四出梅关
何绛（明代）

堪笑劳劳数尺躯，半生空自有眉须。长吟草泽多新恨，四出梅关尚故吾。

西去楚云连七泽，东流章水下三吴。山川满目皆惆怅，天下何人是丈夫。
游叶丞相园有感
姜特立（宋代）

费尽心灵用尽功，林间台榭巧玲珑。
可怜花木无愁思，不见主人依旧红。
夏日放生河亭与王太守梦楼纳凉
达澄（清代）

竹密烟深一径虚，桐阴如幄复阶除。庭前时有窥帘鸟，池内应无避钓鱼。

南浦潮随明月上，西林钟带夕阳疏。人閒莫漫愁烦热，好共临流此卜居。
赋得路傍一株柳送邢校书赴延州使府
李益（唐代）

路傍一株柳，此路向延州。
延州在何处，此路起悠悠。
武霞纪游 其四
佘翔（明代）

黄冠偏爱客，载酒泛青溪。春暖花争发，云深鸟自啼。

芝童调石髓，玉女进刀圭。兴剧贪杯斝，挥戈日未西。
题校书图
朱翌（宋代）

我闻校书如扫尘，尘随帚去辄随有。
萤窗孤坐志不分，帝虎鲁鱼相可否。
榻上诸公富贵人，安能办此铅黄手。
绿柳啼莺耳畔春，翠袖弹丝眼前酒。
如何复窥蠹简尘，又借管城公作帚。
画史画名不画实，润色丹青传不朽。
我是瀛洲旧校书，挥汗磨铅胝两肘。
当时万一见此图，诸郎不免涎垂口。
和微之诗二十三首。和朝回与王炼师游南山下
白居易（唐代）

蔼蔼春景馀，峨峨夏云初。躞蹀退朝骑，飘飖随风裾。

晨从四丞相，入拜白玉除。暮与一道士，出寻青溪居。

吏隐本齐致，朝野孰云殊。道在有中适，机忘无外虞。

但愧烟霄上，鸾凤为吾徒。又惭云林间，鸥鹤不我疏。

坐倾数杯酒，卧枕一卷书。兴酣头兀兀，睡觉心于于。

以此送日月，问师为何如。
岸帻
周文璞（宋代）

岸帻坐亭皋，休嗟命不遭。
通幽文似呪，招隐句如骚。
日下桃花热，风低鹤背高。
真游穷不尽，只是酌芳醪。
诗一首
魏泰（宋代）

博山烧沉水，烟烬气不灭。日暮白门前，杨花散成雪。
送韩仲子并讯其弟季子二首 其二
何景明（明代）

令弟先君往，伊予实叹嗟。窜身还故里，避世入山家。

斜日秦城柳，繁烟渭曲花。岂知燕地客，骑马日风沙。
次韵谢处州乡人二首
项安世（宋代）

听说江湖万里身，十年流转狎波神。
乡心只羡秋鹰争，世味如何腊蚁醇。
耳识吴音疑故旧，眼看南士宽尖新。
袖中诗句清如许，何啻他乡见似人。
虹县逢无斁二首一
晁补之（宋代）

清河掺执汴河逢，万里悲欢一梦中。
不作常情问京雒，鱼山好在故园松。
八月十五夜玩月 其二
王邦畿（明代）

当头明月任人看，此夜嫦娥也不寒。宝塔佛空金世界，霓裳人倚玉栏杆。

山河有影归魂魄，冰雪成灵入肺肝。万里管弦专一夕，鸣鸡三叠未曾阑。
咏史
赵鼎臣（宋代）

张汤忍死能偿怨，苏季横尸会报仇。利口有神君看取，盖棺犹解作戈矛。
赠陈明经凤孙三章即题其清霅草堂诗卷 其一
姚燮（清代）

多少南门折柳行，君胡七载滞燕京？关河迢递催秋色，风雨苍燕入雁声。

未遇公卿延上座，枉拌潦倒博才名。苕溪南北堪垂钓，知否桃花有落英。
拟陶体三首其三目释
梅尧臣（宋代）

我居元首间，分并日月光。
左右各照曜，盲一岂相妨。
尚恐有所翳，独见不能强。
嗟尔足与足，何为欲竞伤。
捉驰有有职，勿使心悲凉。
花犯 和六禾鬓梅作
杨玉衔（清代）

小横斜、金钗坠凤，双拖破灯晕。宝云盘鬓。忆雪月迷离，故遣郎认。

厚帘密护寒犹紧。涵春瓶案稳。更九九、傍奁图展，消寒期取准。

撩鸦簪拔卜行人，江南路、莫奈寄枝留恨。梳先懒，飘零怕、玉龙流韵。

宫妆卸、嫩黄未褪。移点额、工夫陪倦鬒。兆结子、眉痕归画，思君频领引。
与梅秀才游安师池亭赋诗
彭汝砺（宋代）

炎天自欲沉朱李，诗社初欣见素梅。绿柳荐风消酷暑，青荷飞雨濯尘埃。

墙头竹影纷纷出，水面菱花细细开。拍手浩歌情不尽，笑君佳句泥流杯。
好事近（东湖席上次曾守韵，时幕曹同集）
洪适（宋代）

风细晚轩凉，妙句初挥新墨。绿水池中宾佐，对嫩荷擎绿。

坐看微月上云头，清臂映寒玉。只恐朝来酒醒，有文书羁束。
送金寿之江正写金字经
方回（元代）

碧落金仙蹑汉庭，梵书翻写过东溟。
宰官尝领润文使，法帖尚传遗教经。
子敬比踪洛神赋，率更媲美醴泉铭。
梦中五色文章笔，视草鳌扉趁妙龄。
庆元道中
释绍嵩（宋代）

临溪柳带正依依，落絮因风特地飞。
岛上断云垂极浦，城头初角送残晖。
闲过绮陌寻高寺，谩绕清流欲浣衣。
重到张公泊船处，家家扶得醉人归。
赠王吉老县尉
王十朋（宋代）

臣子大节孝与忠，父母仇雠天不同。贤哉会稽王孝子，感槩有古烈士风。

松楸一夕盗破冢，亲获鼠辈闻之公。有司守法贷其命，孝子衔恨无终穷。

谁谓书生胆如许，貌若尪羸中甚武。手斩凶人提髑髅，请死申冤诣公府。

君不见齐襄内行世所羞，春秋贤之缘复雠。又不见子胥鞭尸报父怨，太史为之作佳传。

君今枕戈志已伸，更须移孝为忠臣。他年当作傅介子，誓斩楼兰雪国耻。
醴泉东谿送程皓、元镜微入蜀（得寒字）
岑参（唐代）

蜀郡路漫漫，梁州过七盘。二人来信宿，一县醉衣冠。

谿逼春衫冷，林交宴席寒。西南如喷酒，遥向雨中看。
立春帖子 其一 太上皇帝阁
周必大（宋代）

玉烛重开岁，璿杓复建寅。谁知康寿殿，四序只长春。
道旁见牛车因成二绝 其二
刘弇（宋代）

兼两正缘胜任取，摧辀终忌大圆生。尺涂寸潦皆吾病，何必羊肠九折行。
雨夜
陆游（宋代）

细雨催扃户，昏灯照拥衾。
倦知秋漏永，瘦怯晓寒深。
林鹊依檐宿，莎虫入户吟。
此时搔短发，谁会欲归心？
雷太简遗蜀鞭
梅尧臣（宋代）

蜀道山之峭壁兮，如快刀一削平无痕。其间春雷惊龙走，竹根迸石垂虺尾，骨节瘦密风霜吞。

野夫采之缒悬蔓，分寸脱死持还奔。他人不可得此物，乃重太守公侯孙。

献来一钱不肯要，只乞斗酒抱归村。太守立性岂谄贵，将赠故人唯义存。

我骑瘦马固莫称，破鞯烂辔沙尘昏。明日试执趋君门，孰不怪视窃笑言。
又密卣菊
史铸（宋代）

化工也学割蜂房，秋卉妆成春蕊黄。
芬馥犹疑盛柜宗。
寄道友
祝元膺（唐代）

两颔凝清霜，玉炉焚天香。为我延岁华，得入不死乡。
夜登千人石有序
沈周（明代）

一山有此座，胜处无胜此。群类尽硗出，夷旷特如砥。

其脚插灵湫，敷霞面深紫。我谓玛瑙坡，但是名差美。

城中士与女，数到不知几。列酒即为席，歌舞日諠市。

今我作夜游，千载当隗始。澄怀示清逸，瓶罍真足耻。

亦莫费秉烛，步月良可喜。月皎光泼地，措足畏踏水。

所广无百步，旋绕千步起。一步照一影，千影千人比。

一我欲该千，其意亦妄矣。譬佛现千界，出自一毫耳。

及爱林木杪，玲珑殿阁倚。僧窗或映红，总在蛛网里。

阒阒万响灭，独度跫然履。恐有窃观人，明朝以仙拟。
冬至夜怀湘灵
白居易（唐代）

艳质无由见，寒衾不可亲。
何堪最长夜，俱作独眠人。
予甲戌岁与惠州麦少韩始相会于都下后十九年复会焉今又六年而少韩见予益勤将东归为诗四章以别 其四
程洵（宋代）

人去空山锁碧云，纸窗竹屋尚明深。苍珉遗刻烦多寄，慰我平生敬慕心。
水仙 其二
徐积（宋代）

天上瑶池为别馆，海閒金阙是离宫。徐行按尽烟波国，高步却来云汉中。
次琬妹月夕思亲之什追录
利登（宋代）

缓作行程早作归，倚门亲语苦相思。
白头亲老今多病，不似当初别汝时。
送康秀才
贾岛（唐代）

俱为落第年，相识落花前。酒泻两三盏，诗吟十数篇。

行岐逢塞雨，嘶马上津船。树影高堂下，回时应有蝉。
闻胡紫山被召以诗寄呈
陈孚（元代）

明良千载事，际会古尤艰。海岳归皇极，乾坤见紫山。

就汤三聘后，若孔一瓢间。愿为苍生起，休辞鬓雪斑。
春日述怀
刘摰（宋代）

祥风灵雨过二月，陈根新种苗争抽。早蚕生齐渐如蚁，温饱指此无岁忧。

春酒未尽社已过，节物又近清明头。茜裙缬袖事来往，方盘小榼相饷酬。

田家之乐世皆慕，贵仕难去贱易谋。行矣请谢茂陵病，一廛一耒归先畴。
离越
赵汝绩（宋代）

东关寒水深，游子别家心。
棹急波鸣枕，篷疏月在衾。
半生多道路，何日定山林。
隔岸闻渔唱，离骚不敢吟。
题时觉寺在在堂十二首
舒坦（宋代）

不管霜毛不贷人，一年旧了一年新。
山窗未晓闻山乐，可是梅花漏泄春。
海外四逐客四首 其二 赵忠简公鼎
王佐（汝学）（明代）

身骑箕尾作山河，气壮中原胜概多。立赞建康开左纛，坐挥羯虏倒前戈。

孤忠唯有皇天在，万口其如国是何。直待崖州沧海涸，英雄遗恨始消磨。
洛下闲居寄山南令狐相公
白居易（唐代）

已收身向园林下，犹寄名于禄仕间。

不锻嵇康弥懒静，无金疏傅更贫闲。

支分门内馀生计，谢绝朝中旧往还。

唯是相君忘未得，时思汉水梦巴山。
薄命女 其二 夜听捣衣声
董元恺（清代）

声凄切。一派清砧愁欲绝。万户秋光滴。

远如繁筝响急，近似寒蛩低咽。梦断玉关无信息。

思妇心偏结。
夏夜暑毒不少解起坐庭中
陆游（宋代）

窗间有萤过，枕上见星流。
欲睡不堪热，长歌起饭牛。
古意
舒岳祥（宋代）

客从南方来，遗我薰风琴。
薰风未易致，且奏易水吟。
高浪忽起立，四顾变愁阴。
征马立踟躇，旁人泪沾襟。
壮士不畏死。怒发竖森森。
长揖辞四坐，秦关无阻深。
燕客视秦王，已若罝中禽。
中朝事不成，易水有悲音。
请君且勿弹，此曲伤人心。
晦日宴高氏林亭
周思钧（唐代）

早春惊柳穟，初晦掩蓂华。骑出平阳里，筵开卫尉家。

竹影含云密，池纹带雨斜。重惜林亭晚，上路满烟霞。
送参寥游京师
毛滂（宋代）

青鞋布袜脚腾腾，行住湖山自满膺。
朝日已升天晧旰，秋风犹弄鬓鬅鬙。
道逢京尹聊须避，坐列诸王傥可登。
认取参寥泉上月，绿烟开处在觚棱。
青山远（题王见几侍儿真）
袁去华（宋代）

花竹亭轩。曲迳通幽小洞天。翠帏苒苒隔轻烟。锁婵娟。

画图初试春风面，消得东君著意怜。到伊歌扇舞裙边。要前缘。
宫词十首 其七
张枢（元代）

晚凉开院近中秋，香染金风倚桂楼。花月新篇初唱彻，内人传旨索歌头。
送黄平国倅邵武
陈渊（宋代）

雪到蓬山尚破裘，倦听馀子说封侯。松楸更作连宵梦，桂玉宁堪卒岁留。

衣绣故应人所羡，题舆仍为国分忧。艰难兀坐添华发，亦欲如公可得不。
闭户
陆游（宋代）

收身归死镜湖傍，闭户悠悠白日长。
巷僻断非容驷路，肠枯那有蹴蔬羊。
书生正可蹈东海，世事漫思移太行。
睡起不知天早暮，坐看萤度篆盘香。
采石四咏 其四 樊若冰
杨杰（宋代）

兵到金陵举国降，若冰谋策谓无双。由来天意归真主，何必舟梁始渡江。
漫书呈几复三首
黄庭坚（宋代）

空名不系身轻重，此道当如命废兴。
彷佛古人前日事，解衣扪虱对青灯。
游潭柘岫云寺即事杂咏得诗六首 其三
弘历（清代）

乳窦淙淙注，天窗小小悬。千松排嶂外，一水到斋前。

远印云中岫，平临谷口烟。瞿昙无说说，钵里茁青莲。
秋日怀悟石陆太守
释函是（明代）

瑟瑟西风梧叶疏，讼庭鹤唳夜灯初。一帘秋月还霄汉，十卷楞严对梵书。

敛目欲寻相见处，閒心几失朗吟馀。年年此日霜天迥，雁影长空知有无。
弃妇词
顾况（唐代）

古人虽弃妇，弃妇有归处。今日妾辞君，辞君欲何去。

本家零落尽，恸哭来时路。忆昔未嫁君，闻君甚周旋。

及与同结发，值君适幽燕。孤魂托飞鸟，两眼如流泉。

流泉咽不燥，万里关山道。及至见君归，君归妾已老。

物情弃衰歇，新宠方妍好。拭泪出故房，伤心剧秋草。

妾以憔悴捐，羞将旧物还。馀生欲有寄，谁肯相留连。

空床对虚牖，不觉尘埃厚。寒水芙蓉花，秋风堕杨柳。

记得初嫁君，小姑始扶床。今日君弃妾，小姑如妾长。

回头语小姑，莫嫁如兄夫。
赞洞宾像
叶绍翁（宋代）

捻吟髭，剑在前。
心中月，天上圆。
哭王都护
于鹄（唐代）

老将明王识，临终拜上公。告哀乡路远，助葬戍城空。

素幔朱门里，铭旌秋巷中。史官如不滥，独传说英雄。
送庭老罢尉金坛
王令（宋代）

心无畦畛见天真，落落男儿七尺身。
莫叹一官淹圣代，聊将三釜慰慈亲。
月明空照居民侣，风急随飘去马尘。
寂寞西轩人别後，海棠花好为谁春。
甲辰送淮东黎漕趋朝二首
李曾伯（宋代）

始焉来此学分弓，定计初筵画诺中。
击楫少能思祖逖，同舟多赖有娄公。
老怀不奈周南滞，佳客今成冀北空。
天上故人如见问，为言憔悴已成翁。
城山六言四首 其三
盛时泰（明代）

樵语深林若啸，泉声隔树如雷。少妇机丝未罢，老翁社饮初回。
叙事感恩上狄右丞
郑谷（唐代）

昔岁曾投贽，关河在左冯。庾公垂顾遇，王粲许从容。

首荐叨殊礼，全家寓近封。白楼陪写望，青眼感遭逢。

顾念梁间燕，深怜涧底松。岚光莲岳逼，酒味菊花浓。

寇难旋移国，漂离几听蛩。半生悲逆旅，二纪间门墉。

蜀雪随僧蹋，荆烟逐雁冲。凋零归两鬓，举止失前踪。

得事虽甘晚，陈诗未肯慵。迩来趋九仞，又伴赏三峰。

栖托情何限，吹嘘意数重。自兹俦侣内，无复叹龙钟。
次韵丁大监见怀
魏了翁（宋代）

见惯不惊如四时，流光任逐鬓蓬飞。
日从南去老龙蛰，火向西流玄鸟归。
荷子感时堂蟋蟀，移书劳我室伊威，
益嗟往日无良友，四十八年成一非。
途中感秋
李坚（贞夫）（明代）

一夜金风报早秋，疏棂点点气萧飕。俄惊江上烟波冷，便觉郊原草木愁。

万里归途犹作客，半生踪迹等虚舟。不堪肠断思乡处，满地芦花明月洲。
送黄颇归袁
姚鹄（唐代）

莫倦连期在醉乡，孔门多恋惜分行。文章声价从来重，

霄汉途程此去长。何处听猿临万壑，几宿因月滞三湘。

炉峰若上应相忆，不得同过惠远房。
以书词招火头忽纳归顺诗以记之
程本立（明代）

徼外之官日，山中僦屋初。游盘同鹿豕，孚信及豚鱼。

已集投荒录，将驰谕贼书。中原一万里，人事近何如。
题水仙梨花菊蒲萄栀子 其一 水仙
释居简（宋代）

澄鲜无地著楼居，自惜娉婷镜碧虚。青女不知华玉煖，绿扶绰约翠霞裾。
满江红（寿太守赵司直）
黄通判（宋代）

太守风流，管领尽、十分春色。开藩了、万花妆就，舒长化国。太白方观宫锦样，老人又现端门侧。听螺州、千里沸观声，春无极。

龙种贵，蟾宫客。熊轼彦，鱼书直。更精神天赋，寒光停碧。宝箓定膺铜狄数，金樽好按梁州拍。待予环、赤舄映貂蝉，头方黑。
卢北山元夕
陈藻（宋代）

社屋相忘鼓笛鸣，空村步月兴堪乘。
何须更要鳌山立，野烧天边胜看灯。
钱塘晚望
郑协（宋代）

钱塘江上夜潮过。秋静寒烟白露多。
吴越青山明月里，舟人齐唱异乡歌。
陆左丞夫人郑氏挽词四首
王铚（宋代）

家学开皇纪，流尘暗采衣。
那知长夜去，无复逝川归。
方士言终误，神丹事已非。
出门寻吊客，惟有鹤双飞。
偿薛肇明秀才桤木
王安石（宋代）

濯锦江边木有桤，小园封植伫华滋。
地偏或免桓魋伐，岁晚聊同庾信移。
句
李衍（隋代）

不缘朝阙去，好此结茅庐。
五君咏 其一 邵君裴才
方仁渊（清代）

邵生好滑稽，于我性情真。藏智偏如拙，怀才不厌贫。

春风吹丽日，秋水想伊人。潇洒看君去，梅花几度新。
海国南薰诗四章
霍韬（明代）

东南泽国，舜风洽流。五弦流音，怿我民心。

北风斯凄，草木斯萎。维我南人，思斯南薰。

夏日徂暑，凄凄炎雨。时此轻薰，实获我心。

东南泽国，实东南隅。愿言王大夫，宣东南风，为天下枢。
别韦苏州
白居易（唐代）

百年愁里过，万感醉中来。惆怅城西别，愁眉两不开。
海上谣
李商隐（唐代）

桂水寒于江，玉兔秋冷咽。海底觅仙人，香桃如瘦骨。

紫鸾不肯觅，满翅蓬山雪。借得龙堂宽，晓出揲云发。

刘郎旧香炷，立见茂陵树。云孙帖帖卧秋烟，

上元细字如蚕眠。
百字歌
佚名（宋代）

庚金入伏，细推来、明日又还三五。见说帅垣佳气蔼，天降崧神生甫。礼乐词章，甲兵韬略，素备文兼武。称觞华旦，颂声交赞台府。
好是比启元戎，剿除逋寇，不许奸偷侮。有此奇功高渤海，足慰湖湘生聚。暂统十连，折冲万里，行即驱残虏。九重环召，万年永佐天子。
大安沙坐风雨，复叠前韵三首 其三
张煌言（明代）

寻常悲旅况，可复杂秋声？砧杵千家梦，莼菰八月情。

寒螀啼露重，健鹘喜霜清。始识乘除理，玄心了不争。
和文与可洋州园亭三十咏 涵虚亭
苏辙（宋代）

虚亭面疏篁，窈窕众景聚。
更与坐中人，行寻望来处。
即事
李流谦（宋代）

爱春未得一钱酬，独倚东风搔白头。
花影入帘情苒苒，竹风挨枕梦悠悠。
黄鹂欲下无谁语，碧草相看始欲愁。
老大别无新伎俩，只凭诗句写风流。
相思引
佚名（宋代）

半苞红，微露粉。潇洒早梅犹嫩。香入梦魂残酒醒。芳意相牵引。不畏晓霜侵手冷。欲折一枝芳信。折得却无人寄问。争信相思损。
和储子椿竹 其二
李之仪（宋代）

楚楚相亲岂偶然，依依随处自成竿。固应表见风尘外，莫作寻常草木看。

好事借名真有谓，多言虽巧不能寒。相思乍可食无肉，一日无君恰似难。
洞庭醉后送绛州吕使君果流澧州
李白（唐代）

昔别若梦中，天涯忽相逢。洞庭破秋月，纵酒开愁容。

赠剑刻玉字，延平两蛟龙。送君不尽意，书及雁回峰。
在荆州重赴岭南
宋之问（唐代）

梦泽三秋日，苍梧一片云。还将鹓鹭羽，重入鹧鸪群。
五台山金莲花诗 其三
陈裴之（清代）

铸金辛苦布金难，谁向仙家鬓上看。鬘市栽来品优钵，迦陵衔处味旃檀。

山经补系天花菜，禅悦分参竺法兰。休比南朝玉儿步，捧珠龙女最珊瑚。
雍千秋有东岩诗信师古和之矣次其韵
侯宾（宋代）

洼山插曾云，古诗荫修柏。琅玕缭疏垣，为供窗户碧。

地灵轻俗缭，尽扫尘埃迹。一新堂殿容，共诧今胜昔。

朅来厕嘉践，深衣曳方舄。荒□障□风，积润藓侵壁。

可人茶供甘，乳窦出寒液。□龛明石像，断碑摸铁画。

湍江激崩岸，道路几更易。群山碧参差，眼境多克获。

穷幽老不能，负我登山屐。狂歌击唾壶，醉墨纷狼藉。
书枕屏
陆游（宋代）

西域兜罗被，南番笃耨香。
惯眠三丈日，不识五更霜。
与孙太冲游湖上寺
张嵲（宋代）

作客岁月久，新春生白须。
淹留竟何为，闭户犹繙书。
今朝天气佳，逍遥步城隅。
初旭野尚晦，青草含露濡。
好风如有期，微漪满平湖。
白日照原野，青山开画图。
晴林峰外稠，坏塔烟中孤。
山坳见修竹，游步得僧居。
地偏兰茝芳，气暖夭桃舒。
何年深宫姬，藁葬依浮图。
一往随化迁，岂复平阳车。
顾之三叹息，不饮定何如。
送星翁甘碧泉挈家归彭泽县
张昱（元代）

睽离心事正忡忡，执手何能别此翁？葭菼战秋江雨白，鹧鸪啼曙岭霞红。

贪狼斗柄才加戊，织女云车又向东。我忆陶潜旧乡里，到家休负菊花丛。
春晚 其三
释道潜（宋代）

怪雨盲风卷却春，傍栏萧瑟只青筠。引雏燕子朝来去，回首多情语更频。
纳凉
姚允迪（清代）

流憩竹林中，翠影浓于幛。幽禽不见人，飞过低枝上。
邵廷评供职未阅月乞为淮南检法官以归赋长句见志次韵为饯
许及之（宋代）

圣朝亦知贱士丑，尚许追随牛马走。圄空幸免殚拙心，材散那能呈好手。

万里来归尘扑面，一梦惊回柳生肘。同僚末至得斯人，眼底轮囷曾有否。

青云直上气如虹，要津立登槎犯斗。惠文安得事仁尧，吏酷自应嗤小苟。

相从几何突未黔，掉头归去依岩薮。拄笏聊看罨画山，岸巾且饮淮南酒。

夫君自是皎洁姿，不用沧浪濯缨垢。正恐功名自逼人，更向王畿重结绶。
送何记室游湖州
高启（明代）

暮雨关城独去迟，少年心事剑相知。
故人当路轻贫贱，倦客逢秋恶别离。
疏柳一旗江上酒，乱山孤棹道中诗。
水嬉散后湖亭废，此去烦君吊牧之。
投谢钱武肃
吴仁璧（唐代）

东门上相好知音，数尽台前郭隗金。累重虽然容食椹，

力微无计报焚林。弊貂不称芙蓉幕，衰朽仍惭玳瑁簪。

十里溪光一山月，可堪从此负归心。
寄谢师直
范纯仁（宋代）

去夏谒君时，踏雨溵川路。癯然泣相吊，心苦别亦遽。

穷愁但急急，峥嵘岁还暮。羁旅念友朋，天寒感霜露。

孤怀杂离忧，纷乱畴可诉。计我之官期，迨君祥琴御。

邑馆临通途，车马当迎遌。言笑释所愿，此喜良可预。

欲致情抱勤，音书岂能叙。
次主簿雪韵
杨万里（宋代）

向来一雪亦草草，天知诗人眼未饱。
相傅南风为雪骨，此言未试吾不膮。
胙日忽惊冬作春，暖气吹人软欲倒。
惟余桃李未着花，便恐蛰虫偷出窖。
南风未了却北风，一夜吹翻青玉昊。
今晨冷傍笔管生，似妒吟边事幽计。
司寒作意欲再雪，冻雀求哀不容祷。
令人还忆柳柳州，解道千山绝飞鸟。
谁教爱雪却嫌寒，欢喜十分九烦恼。
诗人冻死不足怜，冻死犹应谈雪好。
寄声滕六何似休，净尽将云为侬扫。
忆归
杜牧（唐代）

新城非故里，终日想柴扃。兴罢花还落，愁来酒欲醒。

何人初发白，几处乱山青。远忆湘江上，渔歌对月听。
冬至夜郡斋宴别前华阴卢主簿
张登（唐代）

虎宿方冬至，鸡人积夜筹。相逢一尊酒，共结两乡愁。

王俭花为一，卢谌幄内璆.明朝更临水，怅望岭南流。
茆亭
陆游（宋代）

读罢楞伽四卷经，其余终日坐茆亭。
静听溪碓舂云母，细斸松根采茯苓。
大道粗尝闻海若，高情未至媿山灵。
寒泉新渫甘于乳，晨起何妨挈半瓶。
次韵郑郎中作四明谢遗尘九题走笔不二 其二 过云
史浩（宋代）

苍苍廿里籍仙踪，出岫无心瑞霭浓。南北往来蹊径熟，故应环佩日相从。
咏柳
李咸用（唐代）

日近烟饶还有意，东垣西掖几千株。牵仍别恨知难尽，

夸衒春光恐更无。解引人情长婉约，巧随风势强盘纡。

天应绣出繁华景，处处茸丝惹路衢。
孝陵二首 其二
杨绳武（清代）

竖儒瞻拜旧山陵，落日平芜百感生。欲奏通天台下表，只怜才谢沈初明。
休宁村落间有奇石如弹子涡所出宜养石菖蒲程
洪迈（宋代）

君家绿溪上，岸曲溪成涡。
涡间石无数，水蹙相荡磨。
谁尝掬而戏，一一印指螺。
我欲往取之，拥此昌蒲窠。
石罂注新汲，幽姿发清哦。
夫子许饷我，往督书已多。
愿言速寄与，起此泉石痾。
贵阳雅颂二十四首同翠渠作 其十五 减省卫从
祁顺（明代）

都台深且严，卫从有恒职。减裁自今兹，惟以节财力。

源洁流必清，表正影斯直。百僚自师师，不动声与色。

虽云事一端，亦足观盛德。
阳田吟寄殷春庄虚白盛桃渚二子 其二
罗洪先（明代）

阳田带两溪，溪畔多汀渚。四野旷无人，泉石得新主。

春来杨柳旷，桃花乱如雨。桃花岁岁开，鸡犬迷归处。

借问盛范乡，君家在何许。
行赆有礼辞之世子举陆贾事亹亹见爱谢绝以诗
李思衍（宋代）

缘玺南来奉玉音，九重恻怛为民深。
蜀人爰陆命如檄，越使何民陆贾金。
冰雪孤忠臣子事，乾坤生物帝王心。
从今但得天从欲，航海梯山岁岁深。
会双竹席上奉答开祖长官
苏轼（宋代）

松柏萧萧满故丘，知君怀抱尚悲秋。
算来九九无多日，唱着三三忆旧游。
皓月徘徊应许共，清诗妙绝不容酬。
梅花社燕难相并，莫为吴娘暗泪流。
偶成
张侃（宋代）

前朝晴暖昨朝寒，细雨催花声不閒。处处闭门扫蚕蚁，家家垂柳隐绵蛮。

东湾泛艇看人渡，北埭扶筇向晚还。惟有群山怕陈迹，轻烟冉冉薄螺鬟。
【双调】拨不断
王和卿（元代）

大鱼
胜神鳌，夯风涛，脊梁上轻负着蓬莱岛。万里夕阳锦背高，翻身犹恨东洋小，太公怎钓？
绿毛龟
绿毛稠，绕池游，口中气吐香烟透。卖卦的先生把你脊骨飏，十长生里伴定个仙鹤走，白大夫的行头。
长毛小狗
丑如驴，小如猪，《山海经》检遍了无寻处。遍体浑身都是毛，我道你有似个成精物，咬人的笤帚。
自叹
恰春朝，又秋宵，春花秋月何时了。花到三春颜色消，月过十五光明少，月残花落。
王大姐浴房内吃打
假胡伶，聘聪明。你本待洗腌臜倒惹得不干净，精尻上匀排七道青，扇圈大膏药刚糊定，早难道外宣无病。
偷情为获
鸡儿啼，月儿西，偷情方暂出罗帏。兢兢业业心儿里，谁知又被人拿起，含羞忍耻。
胖妻夫
一个胖双郎，就了个胖苏娘，两口儿便似熊模样。成就了风流喘豫章，绣帏中一对儿鸳鸯象，交肚皮厮撞。
秋思
白居易（唐代）

病眠夜少梦，闲立秋多思。寂寞馀雨晴，萧条早寒至。

鸟栖红叶树，月照青苔地。何况镜中年，又过三十二。
和王文州咏雪韵
王炎（宋代）

一穗香云拥博山，毛锥吸尽墨池湾。
诗如骊颔生明月，人似龙媒出帝闲。
洒落高情忘固陋，峥嵘健论起衰孱。
苍髯半雪吾休矣，却怕飞腾不可攀。
蜡梅
黄庭坚（宋代）

天工戏剪百花房，夺尽人工更有香。
埋玉地中成故物，折枝镜里忆新妆。
茶院紫翠阁
刘安上（宋代）

小阁面空阔，下临寒水清。前山挂锦绣，日落转分明。

沙际小舟远，云间归翅轻。我来看不厌，伫立独含情。
无咎哀辞二首 其二
李昭玘（宋代）

才屈千人未易量，妙年文采已飞扬。终身祇得一麾守，后日空留万丈光。

风驭不来成寂绝，玉楼何在隔苍茫。可堪回首鱼峰路，满崦青松照夕阳。
寄黄九烟
孙琮（清代）

留滞秦淮又几春，乱离作客倍沾巾。空余王粲楼中赋，谁识梁鸿庑下身。

夜雨满江销铁锁，秋风无泪洒铜人。白门杨柳新亭酒，醉里归来暗怆神。
次夏允中禁体雪诗六十韵
丁复（元代）

衾夜生孤拥，楼更死屡挝。墨云常黯𪑓，丝雨先鬖髿。

半醒身常所，全迷意罔涯。露眠当莽苍，风泊在蒹葭。

□起平行地，讹听乱撒沙。群憨摇始觉，众怪语□□。

幔卷争成片，裳沾祇见些。尺深良可待，寸测即频□。

炽炭肌还木，张灯眼晕花。闯明和月澹，学舞逐风斜。

在腊时能应，祈年岁必嘉。竞投窗内隙，密糁砌旁洼。

尾亚攒枪竹，肪分破刃瓜。恍疑行朔幕，只讶失胡笳。

剩有开罂贮，浑无树屏遮。廊飘黏画翠，庖焮泣炊霞。

静凝檐头髓，清垂瓦口牙。回沟填小曲，侧巷积微邪。

夕气干牛斗，酆城瘗镆铘。暖融团腐草，晴缀嵌空槎。

易化行人路，偏多隐者家。池心坚暮日，山脊晃晨霞。

马齿沈虚屐，羊肠阻峻车。荒丛喧饿雀，垂蔓抱僵蛇。

缩颈牛如猬，拳毛马尽騧。自须□洁净，谁敢訾疵瑕。

公子添重锦，夫人儗副珈。聚□□簇雁，作队野屯鸦。

鬓缕搔惊似，髯珠贯暂呀。渊宫裁断织，闺服帽初髽。

晋女吟称谢，唐人赋忆叉。大田将有谷，沃壤早宜麻。

久睨偎墙色，宁论在土芽。舞娥临月桂，才士纵天葩。

朽压伤颓架，长支惜偃笆。梅封新蓓蕾，薪爨湿杈枒。

京洛多豪富，长安有狭邪。扫开交拥彗，戏聚互推爬。

带冱张鱼笱，淩晨没兔罝。卧来穷就捉，跳出捷从杈。

籺食常煎迫，萍齑漫咄嗟。跣趋哀䠥𨇨，志肆笑矜夸。

数战肩踰竦，频诃指更挼。唇呼吟蟋蟀，足跌伏虾蟆。

懒出从嘲鳖，甘贫任处蜗。市舂穷也籴，邻酤薄犹赊。
汉宫春·题金瘦仙明经柏荫读书图
杨葆光（清代）

余荫长留，话门能立雪，赋欲陵云。最怜绿阴满地，长日辛勤。

薪传此木，好文章、莫笑头巾。饶几辈、良朋耐久，酒阑来共论文。

记取当年佔毕，算奇材相许，若个如君。雕零后堂女乐，回首频频。

康成慧业，堕天花、万卷缤纷。谁写出、髫年旧事，一灯有味黄昏。
擘山行
郭之奇（明代）

忆昔当年驾海桥，海神鞭石驻奔潮。镐君未遗祖龙璧，风雨奔驰气拂霄。

赫焰拖溟垂怒翼，雄心役鬼奋长揱。万丈鱼梁成顷刻，千层鳌背许逍遥。

神山可至未遑至，湘灵鼓瑟向人招。岂意轩辕张广乐，洪波腾踔倚扶飙。

时臣不解咸池奏，误指皇英禁俗𦨣。赭尽君山终古黛，皇英不语抱琪瑶。

眼看徐市留仙药，尚遣蒙恬筑塞腰。郁郁沙丘馀臭出，凄凄骊墓壮魂凋。

长城万里今奚似，汉武唐宗落故标。千年几叹地无脉，百代安知天有骄。

胡越公然家可一，炎荒何以物难调。射工含毒沙流涧，飓母吹岚瘴宿繇。

黄金无计收燕骨，白虎翻疑窃骏镳。可怜万古鸿荒质，列缺横空左右挑。

血面高呼闻上阙，帝赐甘言问赤熛。答云此威臣尚惕，嬴政真成怒未销。

五丁顑颔辞无力，愚公相劝助昏朝。挟山超海今齐见，为谷为陵那可料。

君不见不周天柱凭首触，此石何须万斧敲。
为杨子常题文水画吴中山水 其二十 太湖之一
王彦泓（明代）

烟峦数髻镜中孤，水畔帆樯一点无。错道曲终人不见，包山洞达洞庭湖。
自问此心呈诸老伴
白居易（唐代）

朝问此心何所思，暮问此心何所为。不入公门慵敛手，

不看人面免低眉。居士室间眠得所，少年场上饮非宜。

闲谈亹亹留诸老，美酝徐徐进一卮。心未曾求过分事，

身常少有不安时。此心除自谋身外，更问其馀尽不知。
哭赵忠定 其二
范模（宋代）

鼌董青冥上，夔龙紫极边。五龙方夹日，九虎已当天。

夷险丹心直，安危白发卷。吊湘人不去，何用解胶弦。
病起步至湖亭三首 其一
周紫芝（宋代）

雨从今日十分晴，病后春应一倍增。著地已无残岁雪，挂檐犹有上元灯。
冬日宴群公于宅各赋一字得杯
于志宁（唐代）

陋巷朱轩拥，衡门缇骑来。俱裁七步咏，同倾三雅杯。

色动迎春柳，花发犯寒梅。宾筵未半醉，骊歌不用催。
送浮屠道郭云游
王之道（宋代）

何必袁州去，尘尘小释迦。
一筇非外物，四海即吾家。
晓色霜还重，秋容菊正华。
此行良不恶，冬笋已排牙。
噫田操四章章六句寄呈王介甫 其二
王令（宋代）

田彼黍矣，几不螽蝝。我人之耕，而不谋年。唯其不谋年，是用卒食于田。
崇福庵 其六
韩淲（宋代）

雁声初掠晚山秋，一片烟寒雨未收。水落空江枫叶堕，岸明沙碛见虚舟。
绣释迦像并十八罗汉赞 第十一罗怙罗尊者
释德洪（宋代）

闲提数珠，背坐危石。捉锡山童，越树而剧。象衔藕花，来献法供。

六根妙同，鼻能致用。
上册宝十三首 酌献用《明安》。
郊庙朝会歌辞（宋代）

旨酒嘉栗，有飶其香。衎我淑灵，歆此令芳。德贻彤管，号正椒房。

神具醉止，降福穰穰。
朝中措·代谭德称作
陆游（宋代）

怕歌愁舞懒逢迎。妆晚托春酲。总是向人深处，当时枉道无情。
关心近日，啼红密诉，剪绿深盟。杏馆花阴恨浅，画堂银烛嫌明。
甘草子·秋尽
柳永（宋代）

秋尽。叶剪红绡，砌菊遗金粉。雁字一行来，还有边庭信。
飘散露华清风紧。动翠幕，晓寒犹嫩，中酒残妆慵整顿。聚两眉离恨。
送杨洗马京闱较艺还朝
倪谦（明代）

先生自是文中豪，魁名烨烨驰清朝。早登翰苑阅中秘，寻入宫坊居上僚。

京闱多士如云集，圣主亲烦司黜陟。经幄初辞讲读班，词垣暂辍丝纶笔。

乘传南来半月程，深院下帘秋气清。抡材晴案寸心白，批卷夜窗双眼明。

誉髦简拔皆精确，尺璧明珠光烂若。伫充庭实献彤墀，喜动龙颜承宠渥。
闲行
邵雍（宋代）

园圃正萧然，行吟远泽边。
风惊初社后，叶坠未霜前。
衰草衬斜日，暮云扶远天。
何当见真象，止可入无言。
秋晚念归
周紫芝（宋代）

风寒黄叶未全落，露重流萤巳不飞。胡马又肥秋欲老，旅巢无定客思归。
寒食
韩琦（宋代）

塞上逢寒食，郊园此重临。一时行乐意，万室欲春心。

节物随人好，风光得处深。只思民尽适，守鬓忘霜侵。
哭陈阜卿 其四
王十朋（宋代）

邸报知凶讣，伤心不忍言。图犹对徐孺，人已丧陈蕃。

杖屦欲三径，衣冠俄九原。数行嬴博泪，瞑目有馀痕。
次归耕堂稀字韵
杨冠卿（宋代）

精忠贯日古来稀，帷幄从容扈六飞。
风虎云龙方际会，故乡未许我公归。
宿崇圣
周敦颐（宋代）

公程无暇日，暂得宿清幽。
始觉空间客，不生浮世愁。
温泉喧古洞，晚磬度危楼。
彻晓都忘寐，心疑在沃洲。
晚步门外
陆游（宋代）

槐叶已成阴，楸花亦离离。
日暮门无人，迨我消摇时。
左持漆园书，右挟栗里诗。
风从湖面来，成此一段奇。
石路虽甚狭，雅称拖筇枝。
少顷山月明，照我角巾歌。
赠友人端砚二首 其一
梁敏（明代）

开云凿山骨，磨出石中奇。共结陈雷谊，操心常若斯。
和圣俞闻景纯吹笛妓病愈
韩维（宋代）

刁侯好事闻当年，至今风韵独依然。
归来不作留滞叹，能出窈窕夸樽前。
前时宾客会清夜，横笛裂玉吹孤园。
新声妙逐柔指变，余响欻与高云连。
悲风萧瑟四座耸，清笑自足遗拘挛。
近闻有疾勿药喜，主人欲饮期数贤。
气羸曲节宜少缓，体软舞态当益妍。
人生行乐不可后，幸及华月秋娟娟。
自南斋晚归二绝 其一
王炎（宋代）

返照南山脚，西风古渡头。破烟双鹭晚，抱叶一蝉秋。
逍遥咏
宋太宗（宋代）

道德谁分别，逍遥我自由。
时情人不达，深理少相投。
己是终无益，非他作逗留。
奈何为各异，未定复还休。
文宣王及其弟子赞
宋高宗（宋代）

惟子挺生，道德之门。
佩服至论，鲤则弟昆。
三得三亡，所问殊温。
君子归宓，义不掩恩。
典裘购书歌呈吴乐园使君
劳孝舆（清代）

富不羡惠文，翠羽值万千。贫不愿齐婴，狐裘三十年。

但愿囊中愿钱樽愿酒，鹔鹴典去事则传。国子先生乃不尔，生平嗜好唯书耳。

观乐能知四国风，碎琴直向五都市。五都市上车轮飙，瑰奇货员杂琼瑶。

缓辔客过垂紫绶，挥鞭人至贳金貂。金貂紫绶纷相妒，先生掉头不肯顾。

惟余南面书百城，独向北堂钞《四库》。朝来萧寺访遗编，牙签玉轴多佳镌。

中愿四朝大手笔，欲购自顾腰无缠。慨然解裘典以易，如寒得衣复何惜。

署以郇公五色云，袭之和氏连城璧。连城璧重千黄金，《黄钟》《天吕》发高吟。

四代诗人不可作，先生振响还相寻。夜寒酒尽镫摇影，不知广文官自冷。

都讲三鳣从此升，使君五车南来骋。前年竹马迎罗浮，使君直踞四百三十二峰之上头。

手携金宋元明惊人句，上寄大小二石之高楼。楼高巍巍矗青天，金书玉简明霞笺。

使君不忍自怡悦，爰出长什播之万家春管弦。管弦到处多风雅，遂使三城讴五裤。

不知使君久耐寒，乃能衣被及天下。我欲适子馆，还余授子餐。

缁衣之好能改造，轻裘既典何时还。何时还，谁改造，鲛绡百幅为君报。

使君耸肩只苦吟，缊袍不耻从吾好。君不见即今圣人深垂裳，新裁《雅》《颂》颁太常。

使君慎勿名山藏，愿上山龙补衮章。
宫词 其五十四
花蕊夫人徐氏（唐代）

禁里春浓蝶自飞，御蚕眠处弄新丝。碧窗尽日教鹦鹉，念得君王数首诗。
径山寄生子作道服三首
刘子翚（宋代）

粲粲休夸绮与纨，纫兰制芰亦良难。
此袍遍满三千界，要与寒儿共解颜。